Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Somalian tilanne (AKT-EU 2949/00/lop.)



Virallinen lehti nro 263 , 13/09/2000 s. 0029 - 0030



PÄÄTÖSLAUSELMA(1) Somalian tilanne Yhteinen edustajakokous, joka - kokoontui Abujassa (Nigeria) 20.-23. maaliskuuta 2000, A. ottaa huomioon, että Somalian sisällissota on kestänyt jo kymmenen vuotta ja että sen kansalaiset ovat joutuneet kokemaan kovia kärsimyksiä, B. ottaa huomioon, että maan jatkuva vakava poliittinen, sosioekonominen ja humanitaarinen tilanne edellyttää kansainväliseltä yhteisöltä varauksetonta huomiota ja tukea, C. ottaa huomioon, että maan poliittisen ja institutionaalisen jälleenrakennuksen mahdollistavaa lopullista sopimusta ei vielä ole tehty, vaikka maassa on viime kuukausina käyty lukuisia rauhanneuvotteluja, D. pitää erityisen myönteisenä Djiboutin tasavallan presidentin Guellehin hiljattain käynnistämää rauhanaloitetta, jota tukivat yksimielisesti kaikki hallitustenvälisten kehitysviranomaisten (IGAD) seitsemänteen huippukokoukseen Djiboutissa 26. marraskuuta 1999 osallistuneet valtioiden ja hallitusten päämiehet, E. ottaa huomioon, että rauhanaloite on jatkoa IGADin neuvottelufoorumin Somaliaa koskevan komitean kokoukselle, joka pidettiin Roomassa 19. ja 20. lokakuuta 1999, F. pahoittelee, ettei maahan ole toistaiseksi syntynyt olosuhteita, joita Somalialta vaaditaan, jotta se voisi tulla neljännen Lomén yleissopimuksen täysivaltaiseksi jäseneksi ja saada varoja seitsemännestä ja kahdeksannesta Euroopan kehitysrahastosta, 1. ilmoittaa antavansa täyden tukensa Djiboutin presidentin esittämälle rauhanaloitteelle ja kehottaa hartaasti Somalian kaikkien heimojen päälliköitä ponnistelemaan yhdessä, jotta edistetään sellaiseen kokonaisvaltaiseen rauhansopimukseen perustuvan kestävän ratkaisun löytymistä, jonka avulla maahan voitaisiin palauttaa vakaat olot ja keskushallitus, jolla olisi valmiudet edustaa maata neuvotteluissa ja allekirjoittaa nimissään kansainvälisiä sopimuksia; 2. pyytää kansainvälistä yhteisöä, OAU:ta ja Euroopan unionia antamaan kaiken poliittisen, moraalisen, taloudellisen, aineellisen ja teknisen tuen, joka on tarpeen IGADin rauhanaloitteen loppuun saattamiseksi; 3. hyväksyy varauksetta IGADin yhteistyökumppaneista muodostuvan neuvottelufoorumin Rooman kokouksessaan tekemät päätelmät erityisesti siltä osin, kuin on kyse valitusta lähestymistavasta luoda alueellisia hallintoyksiköitä, jotka perustuvat kansalaisyhteiskunnan täysivaltaiseen osallistumiseen tähtäävään yhteistyöprosessiin, jotka muodostaisivat kansallisen hallinnon perustan ja joilla voitaisiin suojella Somalian riippumattomuutta ja yhtenäisyyttä; 4. pyytää unionia laatimaan Somaliaa varten avustus- ja jälleenrakennusohjelmia erityisesti kansalaisjärjestöjen ja paikallisten yhteisöjen välityksellä maan erityisen hälyttävän humanitaarisen tilanteen korjaamiseksi; 5. kehottaa jälleen AKT-EU-neuvostoa ehdottamaan sellaista oikeudellista välinettä, jonka perusteella Somalialle voitaisiin myöntää varoja seitsemännestä ja kahdeksannesta Euroopan kehitysrahastosta siitä huolimatta, että maassa ei ole kansallisia viranomaisia, joilla olisi oikeus ratifioida neljäs Lomén yleissopimus; 6. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, IGADin jäsenvaltioiden hallituksille ja Afrikan yhtenäisyysjärjestölle. (1) Yhteinen edustajakokous hyväksynyt 23. maaliskuuta 2000 Abujassa (Nigeria).